מהקלטות שהגיעו ל"שקוף" עולה לכאורה כי "מאוחדת" שכנעה מבוטחות לעבור לקופה בתמורה להעברת תרומה למוסדות החינוך של ילדיהן, כאשר באחד המקרים מדובר בתלמוד תורה שאינו מתוקצב בידי המדינה • ב-2016 העבירה "מאוחדת" תרומה של 50 אלף שקל לעמותה הקשורה לחסידות גור וידועה במימון פגישות ותרופות פסיכיאטריות, באופן שנוי במחלוקת • על-פי חוק נאסר על קופות החולים להעביר תרומות או לגייס מבוטחים באמצעים דומים • קופ"ח מאוחדת: בשבועות האחרונים ניסו מספר גורמים לזייף מידע מפליל על מאוחדת. באחד המקרים מטרת המזייף הייתה לפגוע בסגן השר ליצמן • משרד הבריאות: "בימים אלה מתבצעת בדיקה לבירור נכונות העובדות והגורמים המעורבים"
| ליאת לוי | איך זה שקופת חולים בגירעון כלכלי עמוק ועם היסטוריה ענפה של גיוס מבוטחים שלא כדין ממשיכה להתנהל באופן מעורר מחלוקת?  בשתי הקלטות שהגיעו לידי "שקוף", נשמעות מבוטחות חדשות לכאורה של קופת חולים "מאוחדת" מעידות כי נציגי הקופה שכנעו אותן לעבור למאוחדת, יחד עם משפחותיהן, בתמורה לכך שהקופה תתרום כסף למוסדות החינוך של ילדיהן. לקופות החולים אסור לתרום לעמותות, ובטח לא בתמורה לגיוס מבוטחים חדשים, שכן כל כספן אמור להיות מושקע בשירותי בריאות למבוטחים. ״יש פה תלמוד תורה שלא מקבלים כספים מהמדינה ואין להם כסף לשלם לתלמידים״, נשמעת אחת המבוטחות החדשות מסבירה את הסיבה למעבר, ״ואחת האמהות מהתלמוד תורה ביקשה תרומות מקופת חולים מאוחדת, והם אמרו לה – על כל נפש שתכניס אליהם הם יתרמו כסף לתלמוד תורה. כלומר, אם אני נכנסת עם ארבעה ילדים, אז הם מביאים כפול 5 נפשות כסף לתלמוד תורה. ככה אני תורמת להם בלי שאני מוציאה כסף מהכיס. הבנת? זאת הנקודה״. את עדותה תוכלו לשמוע כאן: ״קופת החולים שעוזרת לקהילה שלנו, למוסדות של הקהילה, אז אנחנו עוברים לשם״. אומרת אישה בעדות נוספת.  איזו קופה? ״מאוחדת״ מה זאת אומרת עוזרים? ״בתרומות, במימון אירועים״.  והם אמרו לכם? ״הם עושים את זה. מהקהילה פנו לכמה קופות חולים לבדוק מי מוכן לעזור בהחזקת המוסדות והם לא רצו לשתף פעולה ורק הם (״מאוחדת״ – ל.ל) אה… זה… אז אנחנו עוזרים למי שיכול לעזור, אנחנו חייבים להם יותר – זה הכל… כרגע אנחנו מחויבים״.  את העדות השניה תוכלו לשמוע כאן: אמנם הנשים מרגישות מחויבות למאוחדת – שלכאורה הבטיחה להן כספים בתמורה למעברן – אך ספק אם הן יודעות שהן גויסו לקופה בניגוד לחוק.  פרשנות שנתן מבקר המדינה ב-2010 לתקנות משרד הבריאות קובעת כי אסור ל"קופות החולים לשווק את עצמן באמצעות סוכני מכירות ותועמלנים, הסעות מאורגנות, חלוקת שי או הבטחה לחלקו, הגרלות נושאות פרסים או פרסום בסניף של רשות הדואר או לידו״, כך שהבטחה לתרומה בתמורה לגיוס מבוטחים היא ללא ספק פעולה המנוגדת באופן מובהק לתקנות משרד הבריאות. ב-2016 תרמה קופת חולים מאוחדת כ-50 אלף שקל ל״קרן הצלת דורות״ – עמותה של חסידות גור (אליה משתייך סגן שר הבריאות, יעקב ליצמן) – הידועה במימון פגישות ותרופות פסיכיאטריות למטופלים מהחסידות, גם עבור בעיות שהטיפול בהן באמצעים פסיכיאטריים הוא לכל הפחות שנוי במחלוקת, כפי שחשף יאיר אטינגר בהארץ.  בין היתר, מימנה העמותה פגישות פרטיות אצל פסיכיאטרים עבור נשים שמבקשות להתגרש מבעליהן, ותלמידי ישיבה ש״נתפסו״ מאוננים.  על פי נהלי משרד הבריאות, כאמור, תרומה היא פרקטיקה אסורה בהחלט. קופת החולים טוענת בתוקף כי ״מאוחדת אינה תורמת כספים לא לעמותה המדוברת ולא לעמותות אחרות. מדובר בסך כל התשלומים ששילמה מאוחדת בגין ערבי עיון שהפיקה עבורה העמותה במסגרת פעילות הקופה להגברת המודעות לאורח חיים בריא ולהנגשת נושאי בריאות אינטימיים, בריאות האישה, חיסונים, בעיקר לנשים שאינן נחשפות למספרים הולמים באמצעי התקשורת המגזריים״. למרות שפעילות הסברה זו אינה חלק ממטרות עמותת ״קרן הצלת דורות״, ב״מאוחדת״ סירבו לפרט באילו אירועים מדובר או לנקוב בתאריכים שאלו התקיימו. ב״קרן הצלת דורות״ אישרו את קבלת התרומה, אך לא זכרו שום אירוע שהתקיים בעקבותיה.  ממשרד הבריאות נמסר כי ״המשרד רואה בחומרה רבה תופעות מעין אלו ככל ואכן קיימות, ומבצע בימים אלו בדיקה לבירור נכונות העובדות והגורמים המעורבים בכך. על פי סעיף 20 לחוק ביטוח בריאות ממלכתי, קופת חולים רשאית להוציא כספים רק עבור שירותי בריאות, מחקרים ותשלומים שהוגדרו בחוק ולא רשאית להוציא כספים עבור תרומות״. מקופת חולים מאוחדת נמסר: ״לגופן של הטענות הממוחזרות התרומה לא הייתה אלא מימון פעילות לנשים חרדיות כדי לפתח מודעות ולעודד רפואה מונעת בתחומים שלצערנו העיתונות החרדית אינה נכונה לקדם לנוכח מה שמוגדר בעיניהם כצניעות. פלורליזם, לפחות בעינינו, זה הנגשת שירות כל כך חשוב – לכל קהל – בדרכו ועל פי אורחות חייו. למען הסר ספק, עלות הפעילות הזאת לא עלתה אפילו אחוזים בודדים מעלות פרסומים לעידוד רפואה מונעת, שאנחנו מקיימים בשגרה עבור ציבורים אחרים שניתן הגיע אליהם דרך המדיה החילונית. אין לנו שום מושג ושום עניין מה עמותה כזאת או אחרת מפרטת בדוחותיה בשים לב או לא לתקנון כזה או אחר שלה. אתם מוזמנים לפנות אליהם ישירות.  לגבי ההקלטות כביכול: בשבועות האחרונים קיבלנו הקלטות וגם צילומים לכאורה של מודעות המכריזות על הטבות/תרומות/מיני שוחד אחרים למי שיעבור למאוחדת. כל המקרים שנמסרו לנו (לפחות עד כה) נמצאו זיוף מוחלט כאשר בחלק מהמקרים זה היה כה רשלני, שהזייפן המתרשל התברר במקרה אחד כפעיל (עסקן רפואה) בקופה מתחרה ובמקרה אחר פעיל בסיעה פוליטית יריבה לרב ליצמן, והתברר שהתלונה כאילו נגד מאוחדת – נועדה בעצם לנסות לפגוע פוליטית בסגן השר. בכל מקרה שיש לכם חשש שההקלטות שברשותכם אותנטיות יותר – נבקש שתעבירו אותן ישירות למשטרה״. * שקוף העבירה את ההקלטות לידי מומחה אודיו, שלא מצא עדויות לזיופן. צילום תמונה ראשית: יוסי זמיר 